
 
REPUBLIKA    HRVATSKA						NACRT PRIJEDLOGA
KARLOVAČKA ŽUPANIJA						 
GRAD SLUNJ 
     GRADSKO VIJEĆE

KLASA: 013-02/26-01/14
URBROJ: 2133-04-03- 03/01-26-1
Slunj,    ______  2026.  		
										
Na temelju članka 9. stavka 10. Zakona o grobljima (Narodne br. 78/25 i 80/25) i članka 25. stavka 1. podstavka 18. Statuta Grada Slunja ("Glasnik Karlovačke županije" 20/09, 06/13, 15/13, 03/15 i „Službeni glasnik Grada Slunja“ 01/18, 02/20, 06/20, 03/21 i 05/21-pročišćeni tekst),  Gradsko vijeće Grada Slunja na svojoj ___. sjednici održanoj dana _____  2026. godine, donosi

	

	O D L U K U

o grobljima


	



I. OPĆE ODREDBE

Članak 1. 

Ovom se Odlukom propisuje obavljanje komunalne djelatnosti upravljanja grobljima na području Grada Slunja (u daljnjem tekstu: Grad), a naročito:
· mjerila i kriteriji za dodjelu i ustupanje grobnih mjesta na korištenje
· iskopavanje i premještaj posmrtnih ostataka
· ukopi i privremeni ukopi
· način ukopa nepoznatih osoba
· produbljenje groba i premještanje posmrtnih ostataka u grobnici
· održavanje groblja i uklanjanje otpada
· veličina, dimenzije, materijal i izgled grobnih mjesta i spomen-obilježja
· uvjeti upravljanja grobljem od strane pravne osobe koja upravlja grobljem
· uvjeti, način i mjesto prosipanja kremiranih posmrtnih ostataka umrle osobe
· uvjeti i mjerila za plaćanje naknade pri dodjeli grobnog mjesta i godišnje grobne naknade
· uvjeti za ustupanje prava korištenja grobnog mjesta trećim osobama
· pravila za određivanje naknade za stjecanje opreme i uređaja koji se nalaze na grobnom mjestu bez korisnika grobnog mjesta
· prekršajne sankcije za prekršitelje odredbi.




                                                      Članak 2.

Svi izrazi koji se koriste u tekstu, a imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.


Članak 3.

(1) U smislu ove Odluke pojedini pojmovi imaju sljedeće značenje:
a) Groblje - ograđeni prostor na kojem se nalaze grobna mjesta, komunalna i druga infrastruktura i, u pravilu, prateće građevine.
b) Grobno mjesto - grob, grobnica, kazeta za urne, kolumbarij te svako drugo mjesto u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka.
c) Grob - mjesto na kojem se u zemlju ukapa tijelo umrle osobe ili posmrtni ostaci, uključujući pepeo.
d) Grobnica - vrsta grobnog mjesta koje predstavlja građevinu čija je glavna namjena čuvanje posmrtnih ostataka umrle osobe ili osoba, a može se nalaziti pod zemljom ili nad zemljom te koje može sadržavati nadgrobne spomenike, ploče i slične ukrase.
e) Kapelica - građevina ili dio građevine na prostoru groblja namijenjena obavljanju vjerskih službi.
f) Komunalna infrastruktura groblja - obuhvaća glavne i pomoćne staze unutar groblja, šetnice, javnu rasvjetu unutar groblja te parkove, drvorede i sve nasade unutar groblja.
g) Korisnik grobnog mjesta - fizička ili pravna osoba koja je ovlaštena koristiti grobno mjesto.
h) Mrtvačnica - građevina koja se nalazi neposredno uz oproštajni prostor ili izvan ograde groblja, a može sadržavati jednu ili više prostorija za ispraćaj umrle osobe. Mrtvačnicom se smatraju i prostorije ili komore opremljene odgovarajućom opremom za smještaj tijela umrlih osoba do ukopa.
i) Niša - grobno mjesto namijenjeno za ukop jedne ili više umrlih osoba ili za polaganje urni izgrađeno u blokovima kao samostojeći građevinski objekti.
j) Oprema i uređaji grobnog mjesta ili spomen-obilježja - nadgrobne ploče, nadgrobni spomenici, ploče, spomenici i drugi znaci, ograde i slično.
k) Posmrtni ostaci - tijelo ili dijelovi tijela umrle osobe, ili pepeo koji nastane kao rezultat postupka kremiranja tijela umrle osobe.
l) Prateće građevine – grade se unutar groblja odnosno izvan toga prostora ako je to planirano prostornim planom jedinice lokalne samouprave, a to su krematorij, mrtvačnica, dvorana za izlaganje na odru, prostorije za ispraćaj umrlih osoba i slično.
m) Produbljenje groba - poseban postupak preslaganja posmrtnih ostataka unutar groba kako bi se oslobodilo novo ukopno mjesto.
n) Spomen-obilježje - predmet ili građevina bez posmrtnih ostataka koja služi za poticanje sjećanja na preminulu osobu ili osobe.
o) Tijelo umrle osobe - cjelovito tijelo umrle osobe, ali i svi posmrtni ostaci umrle osobe, uključujući i pepeo umrle osobe.

(2) Odredbe ove Odluke koje se odnose na umrlu osobu na odgovarajući se način  
            primjenjuju i na mrtvorođeno dijete.






                                                             Članak 4.

(1) Na području Grada ukopi se obavljaju na sljedećim grobljima (dalje u tekstu: Groblje):
Gradsko groblje Slunj I i II, Mjesna groblja u naselju: Blagaj, Gornji Nikšić, Cvitović, Donji Lađevac, Kremen, mjesto Primišlje, Primišlje Donje, Primišlje Gornje, Poloj, Točak,  Lapovac, Veljun, Glinsko Vrelo, Cvijanović Brdo, Šljivnjak, Slunjčica, Bandino Selo, Crno Vrelo, Klanac Perjasički, Kosa, Kuzma Perjasička, Snos, Sparednjak, Stojmerić i Zečev Varoš. 
(2) Grobljima na području Grada upravlja KOMUNALNO DRUŠTVO „LIPA“ d.o.o. Slunj, (u daljnjem tekstu: Upravitelj groblja).
(3) Groblje je ograđeni prostor na kojem se nalaze grobna mjesta, komunalna i druga infrastruktura i u pravilu, prateće građevine u vlasništvu Grada.
(4) Pod upravljanjem grobljem podrazumijeva se dodjela grobnih mjesta na korištenje, uređenje, održavanje i rekonstrukcija groblja te ukop umrlih osoba.


II.	MJERILA I KRITERIJ ZA DODJELU I USTUPANJE GROBNIH MJESTA NA KORIŠTENJE


Članak 5.


(1) Grobno mjesto definirano je položajnim planom grobnih mjesta kojeg donosi Upravitelj groblja za svako groblje. 
(2) Grobno mjesto se dodjeljuje na korištenje kada nastupe potrebe za ukopom pokojnika ili neovisno o potrebni za ukopom, ukoliko postoji dovoljan broj slobodnih grobnih mjesta na groblju. 
(3) S obzirom na broj mjesta za ukop, grobno mjesto može biti: s jednim mjestom za ukop, s dva mjesta za ukop, s tri mjesta i više mjesta za ukop. 
(4) Svako grobno mjesto sa poznatim korisnikom mora biti označeno prikladnim nadgrobnim znakom i natpisom. Natpisi na grobovima i grobnicama ne smiju vrijeđati ničije nacionalne, vjerske, moralne ili druge osjećaje, kao niti na bilo koji način povrijediti uspomenu na pokojnika. 
 


                                                        Članak 6.

(1) Grobna mjesta dodjeljuju se na korištenje prema Planu rasporeda i korištenja grobnih mjesta koji donosi Upravitelj groblja, redoslijedom prema brojevima raspoloživih grobnih mjesta označenih u Planu.
(2) Plan sadrži: raspored grobnih polja, raspored grobnih mjesta u odnosnom polju s oznakama, brojevima i površinama grobnih mjesta, te grafičkim prikazom njegovog rasporeda, a može sadržavati i druge podatke prema potrebi.



	Članak 7.

(1) Korisnik grobnog mjesta (u daljnjem tekstu; Korisnik) u smislu ove Odluke je fizička ili pravna osoba koja je ovlaštena koristiti grobno mjesto temeljem rješenja o dodjeli grobnog mjesta Upravitelja groblja, koja se u grobnim očevidnicima vodi kao osoba zadužena za plaćanje godišnje grobne naknade i dužna je voditi brigu o grobnom mjestu.
(2) Umrlu osobu se u pravilu ukapa na groblju na području jedinice lokalne samouprave u kojoj je osoba imala prebivalište.
(3) Iznimno, umrlu osobu se može ukopati i izvan područja jedinice lokalne samouprave  u kojoj je imala prebivalište  ako je tako umrla osoba odredila za života ili ako tako odredi njezina obitelj, odnosno osobe koje  su se za života bile dužne skrbiti o umrloj osobi. 
(4) Pravo ukopa na grobno mjesto ima korisnik grobnog mjesta i članovi njegove obitelji, osim ako korisnik grobnog mjesta ne odredi drugačije.
(5) Članovi obitelji smatraju se: bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri, te njihovi roditelji.
(6) Nakon smrti korisnika, pravo korištenja grobnog mjesta stječu njegovi nasljednici utvrđeni pravomoćnim rješenjem o nasljeđivanju. 
(7) Nasljednici su dužni svoje međusobne odnose glede prava korištenja grobnog mjesta urediti pismenom ispravom sa potpisima ovjerenim kod javnog bilježnika. 


                                                                Članak 8. 

(1) Upravitelj groblja, na temelju dokumentiranog zahtjeva stranke, dodjeljuje grobno mjesto na korištenje na neodređeno vrijeme uz naknadu, o čemu donosi rješenje. 
(2) Rješenje o dodjeli grobnog mjesta na korištenje donosi se kod svake promjene korisnika grobnog mjesta.
(3) Korisnik grobnog mjesta stječe pravo korištenja grobnog mjesta pravomoćnošću rješenja o dodjeli grobnog mjesta  na korištenje i plaćanjem naknade za dodjelu grobnog mjesta.
(4) Protiv rješenja iz ovog članka može se izjaviti žalba Jedinstvenom upravnom odjelu Grada Slunja.

Članak 9.


(1) Grobna mjesta u kojima su pokopani posmrtni ostaci znamenitih povijesnih osoba, posmrtni ostaci hrvatskih branitelja iz Domovinskog rata bez nasljednika ili posmrtni ostaci lokalno značajnih osoba, a na kojima je prestalo pravo korištenja grobnog mjesta ne dodjeljuju se novom korisniku grobnog mjesta, već ga, ako se utvrdi da nema korisnika grobnog mjesta, održava i obnavlja Grad Slunj.
(2) Gradsko vijeće Grada Slunja donosi odluku o lokalno značajnim osobama te grobna mjesta u kojima su posmrtni ostaci lokalno značajnih osoba kao dobra od lokalnog značaja.
(3) Gradsko vijeće Grada Slunja donosi Odluku o proglašenju  znamenite povijesne osobe te grobna mjesta u kojima su posmrtni ostaci znamenite povijesne osobe, uz prethodno  pribavljeno mišljenje Hrvatske akademije znanosti i umjetnosti i Hrvatskog instituta za povijest.


III. 	ISKOPAVANJE I PREMJEŠTANJE POSMRTNIH OSTATAKA

Članak 10.

(1) Iskopavanje i premještaj posmrtnih ostataka moguće je zbog potreba uređenja groblja ili na zahtjev osoba koje imaju pravo ukopa u grobno mjesto.
(2) Za iskopavanje i premještaj posmrtnih ostataka potrebna je suglasnost svih sukorisnika grobnog mjesta iz kojeg se posmrtni ostaci premještaju i suglasnost svih sukorisnika  grobnog mjesta u kojeg se posmrtni ostaci premještaju.
(3) Iskopavanje umrle osobe iz groba može se odobriti nakon proteka 10 godina od posljednjeg ukopa u grob. 
(4) Prijenos umrle osobe iz grobnice u drugo grobno mjesto može se odobriti bez obzira  na protek vremena od dana ukopa do dana prijenosa pod uvjetom da je umrla osoba pokopana u kovinskom lijesu.
(5) Prijenos urne može se odobriti bez obzira na protek vremena od dana ukopa.


                                                                 

IV.   UKOPI I PRIVREMENI UKOPI

Članak 11.

(1) Ukopi i privremeni ukopi, obavljaju se na način i u rokovima utvrđenim Općim uvjetima isporuke komunalne usluge pokojnika unutar groblja na području Grada Slunja. Obred ukopa vrši se prema posljednjoj volji pokojnika, njegove obitelji ili osobe koja podmiruje troškove pogreba.
(2) Posmrtni ostaci koji se nalaze u grobu mogu se presložiti u za to predviđen prostor nakon proteka deset godina od ukopa, pod uvjetom da su se ostvarili uvjeti za produbljenje groba.
(3) U grobna mjesta za urne, urna se može položiti bez obzira na to kada je položena prethodna urna.
(4) Prijenos privremeno ukopanog pokojnika u grobno mjesto za konačni ukop, može se obaviti samo uz odobrenje korisnika ili svih korisnika grobnog mjesta za konačni ukop.
(5) Za privremeni ukop osoba koje se u smislu ove Odluke ne smatraju članovima obitelji korisnika potrebna je suglasnost svih korisnika. 


V.          NAČIN UKOPA NEPOZNATIH OSOBA

Članak 12.

(1) Nepoznate osobe ukopat će se na groblju na način uobičajen mjesnim prilikama.
(2) Upravitelj groblja dužan je u registru umrlih osoba upisati sve dostupne podatke o umrloj nepoznatoj osobi.
(3) Ukop nepoznatih osoba izvršit će se na dijelu groblja označenom Planom i rasporedom korištenja grobnih mjesta kojeg odredi Upravitelj groblja.
(4) Trošak ukopa nepoznate osobe snosi Grad Slunj.
(5) Upravitelj groblja dužan je grobna mjesta nepoznatih osoba urediti i održavati na način kojim se iskazuje poštovanje prema umrlima, a sredstva se osiguravaju u proračunu Grada.


     

VI.           PRODUBLJENJE GROBA I PREMJEŠTANJE POSMRTNIH OSTATAKA U
             GROBNICI
	
Članak 13.

(1) Posmrtni ostaci koji se nalaze u grobu mogu se presložiti u za to predviđeni prostor nakon proteka roka od 10 godina od posljednjeg ukopa, pod uvjetom da su se ostvarili uvjeti za produbljenje groba.
(2) Premještanje posmrtnih ostataka u grobnici radi oslobađanja ukopnog mjesta  za novi ukop može se obaviti nakon proteka 20 godina od ukopa u grobnicu pod uvjetom da su se ostvarili uvjeti za sabiranje i zbrinjavanje posmrtnih ostataka.
(3) Ukop u grobno mjesto može se obavljati i prije isteka rokova iz stavaka 1. i 2. ovog članka ako prostorno-tehnički uvjeti to dozvoljavaju, odnosno ako nisu zauzeti svi predviđeni kapaciteti pojedinog grobnog mjesta. 


		
VII.	ODRŽAVANJE GROBLJA I UKLANJANJE OTPADA

Članak 14.
(1) Upravitelj groblja je obvezan groblje održavati kontinuirano i s poštovanjem prema ukopanim osobama, na način da groblje i prateće građevine sukladno zakonu kojim se uređuju groblja budu uređeni i čisti, te u funkcionalnom smislu ispravni.
(2) Upravitelj groblja skrbi o održavanju groblja, a isto podrazumijeva čišćenje zajedničkih dijelova groblja, zemljišta, staza i putova na groblju od otpada, održavanje pratećih građevina sukladno zakonu kojim se uređuju groblja, te sadnja i održavanje zelenila.
(3) Održavanje groblja i uklanjanje otpada s groblja obavlja se na način koji odgovara tehničkim i sanitarnim uvjetima pri čemu treba voditi računa o zaštiti okoliša, a osobito o krajobraznim i estetskim vrijednostima, te iskazivanju poštovanja prema umrlima.



Članak 15.

(1) Korisnik je dužan održavati grobno mjesto urednim i čistim, na način da ne narušava cjelokupan izgled groblja, te da ne predstavlja opasnost po sigurnost i stabilnost drugih grobnih mjesta i/ili posjetitelja groblja.
(2) Ako se grobna mjesta ne održavaju u skladu s propisima kojima se uređuje održavanje groblja, Upravitelj groblja obvezan je u roku od 30 dana od saznanja za tu okolnost odlukom naložiti korisniku grobnog mjesta da uredi grobno mjesto.
(3) Korisnik grobnog mjesta obvezan je postupiti po odluci iz stavka 2. ovog članka u roku od 15 dana od dana zaprimanja te odluke. 
(4) Ako korisnik grobnog mjesta ne postupi u roku iz stavka 3. ovog članka , Upravitelj groblja će u daljnjem roku od 30 dana samostalno urediti grobno mjesto.
(5) Ako se uređenje grobnog mjesta odnosi na radove većeg obujma ili radove za koje je potrebno prethodno ishoditi suglasnosti nadležnih tijela, korisnik grobnog mjesta  obvezan je postupiti po odluci  iz stavka 2. ovog članka u roku od 6 mjeseci od dana zaprimanja odluke.
(6) Ako korisnik grobnog mjesta ne postupi u roku iz stavka 5. ovog članka, Upravitelj groblja će u daljnjem roku od 6 mjeseci samostalno urediti grobno mjesto.
(7) Korisnik grobnog mjesta dužan je Upravitelju groblja nadoknaditi sve troškove koje je Upravitelj groblja imao postupajući prema odredbama  stavaka 4. i 6. ovog članka. 




VIII.       VELIČINA, DIMENZIJE, MATERIJAL I IZGLED GROBNIH MJESTA I SPOMEN-
              OBILJEŽJA


                                                                  Članak 16.

(1) Svi građevinski radovi na groblju moraju biti izvedeni sukladno važećim propisima i Planu organizacije i uređenja groblja s prikazom položajnih grobnih mjesta. Položajni plan grobnih mjesta donosi Upravitelj groblja.
(2) Poslovi iz stavka 1. ovog članka obavljaju se isključivo po nalogu ili prethodnom pismenom odobrenju Upravitelja groblja.
(3) Izvođači radova su pri tome dužni;
- radove izvoditi u vremenu koje odredi Upravitelj groblja pri čemu se mir i počast prema mrtvima mora očuvati u najvećoj mjeri,
- na mjestu izvođena radova držati građevinski materijal samo kraće vrijeme u i količini koja ne smije ometati prometovanje na groblju,
- za odvoz materijala i odvoz viška materijala namijenjenog građenju, te za odvoz otpadnog materijala, koristiti samo puteve i staze koje odredi Upravitelj groblja,
- u slučaju prekida radova i po njihovu završetku, bez odlaganja dovesti gradilište u prvotno stanje,
- izljevna mjesta na vodovodu koristiti samo namjenski (korištenje vode za pranje priručnog i drugog alata je zabranjeno), te nakon svake upotrebe obvezno zatvoriti.
       (4) Odredbe ovog članka odnose se i na korisnika grobnog mjesta kada namjerava opremiti ili urediti grobno mjesto, odnosno izvesti radove sanacije ili druge radove na grobnom mjestu.
       (5) Upravitelj groblja zabraniti će svako izvođenje radova koje je započeto suprotno odredbama ovog članka.


                                                                 Članak 17. 

(1) O materijalu, obliku i načinu uređenja grobnog mjesta odlučuje korisnik uz prethodno pribavljenu suglasnost Upravitelja groblja.
(2) Ako se korisnik odluči na grobno mjesto postaviti nadgrobni spomenik od materijala trajne vrijednosti, njegov oblik i način izvedbe moraju biti primjereni okolini i mjesnim običajima.
(3) Korisnik grobnog mjesta dužan je voditi brigu da ono stalno bude uredno i čisto, zelenilo mora biti njegovano, a nadgrobni uređaji ispravni. Prilikom održavanja grobnog mjesta korisnik mora voditi računa da ne ošteti i ne nagrdi susjedna grobna mjesta, a smeće i drugi otpad i materijal mora odlagati u namjenske posude.


                                                     Članak 18.

(1) Upravitelj groblja dužan je na prikladnim i vidljivo označenim mjestima na groblju osigurati posude za odlaganje smeća, ostataka cvijeća, vijenaca i ostalog otpadnog materijala, te voditi brigu o njegovom odvozu i uklanjanju istog.
(2) Upravitelj groblja donosi odluku o ponašanju na groblju  u kojoj se određuje  radno vrijeme groblja i vrijeme ukopa, načini i primjereno vrijeme za obavljanje  radova na groblju te pravila ponašanja na groblju koja vrijede za korisnike grobnih mjesta i posjetitelje. 
(3) Građani i posjetitelji groblja su dužni pridržavati se propisanih pravila ponašanja na groblju koje propisuje Upravitelj groblja i koja se nalaze vidljivo istaknuta na ulazima u groblje.



                                                       
IX.    UVJETI UPRAVLJANJA GROBLJEM OD STRANE PRAVNE OSOBE KOJA   
        UPRAVLJA GROBLJEM



                                                                    Članak 19.   

(1) Upravitelj groblja dužan je voditi propisani grobni očevidnik čiji je sastavni dio Položajni plan grobnih mjesta na način koji odgovara tehničkim i sanitarnim uvjetima vodeći pri tome računa o zaštiti okoliša, te krajobraznim i estetskim vrijednostima. Upravitelj groblja je dužan, uz svaki grobni očevidnik voditi registar umrlih osoba.
(2)  Upravitelj groblje dužan je upravljati grobljem pažnjom dobrog gospodara na način kojim se iskazuje poštovanje prema umrlima.
(3) Korisnik grobnog mjesta dužan je dostavom odgovarajuće dokumentacije redovito ažurirati promjene osobnih podataka u grobnom očevidniku.





                                                                    Članak 20.

(1) Upravitelj groblja obvezan je pravovremeno poduzimati odgovarajuće mjere potrebne da se osiguraju grobna mjesta za potrebe redovnog ukopa umrlih osoba na području Grada Slunja.
(2) Ako nema dovoljno prostora na groblju Upravitelj groblja dužan je pravovremeno predložiti Gradu rekonstrukciju, proširenje ili gradnju novog groblja.
                                                         

                                                         Članak 21.

(1) Upravitelj groblja detaljnije uređuje svojim aktima pravila koja se odnose na djelatnost održavanja, uređenja i korištenja groblja i grobnih mjesta a koja nisu uređena ovom Odlukom, te je dužan rješavati u pojedinačnim upravnim stvarima o pravima i obvezama stranaka sukladno odredbama važećih propisa.


X. UVJETI, NAČIN I MJESTO PROSIPANJA KREMIRANIH POSMRTNIH OSTATAKA 
     UMRLE OSOBE

                                                                     Članak 22.

(1) Na grobljima na području Grada nije predviđeno prosipanje kremiranih posmrtnih ostataka.


XI. UVJETI I MJERILA ZA PLAĆANJE NAKNADE PRI DODJELI GROBNOG MJESTA  
      I GODIŠNJE GROBNE NAKNADE

Članak 23.

(1) Za dodjelu grobnog mjesta na korištenje korisnici plaćaju naknadu čiju visinu utvrđuje Upravitelj groblja ovisno o opremljenosti groblja odgovarajućom komunalnom i ostalom infrastrukturom, te lokaciji grobnog mjesta na groblju, površini pojedinog grobnog mjesta i vrijednosti lokacije groblja, uz prethodnu suglasnost gradonačelnika.
(2) Naknadu za korištenje grobnog mjesta plaća korisnik po donošenju rješenja o dodjeli, jednokratnom isplatom.
                                                     
Članak 24.

(1) Za korištenje grobnog mjesta korisnik je u obvezi plaćati godišnju grobnu naknadu.
(2) Godišnju naknadu iz prethodnog stavka utvrđuje Upravitelj groblja na temelju procjene stvarnih troškova održavanja groblja ovisno o vrsti  i površini grobnog mjesta, uz prethodnu suglasnost Grada.
(3) Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju (uređenja i održavanja groblja, utroška vode, odvoza otpada, čišćenja pristupnih staza i zelenih površina, te drugih troškova).
(4) Godišnja naknada se plaća u visini utvrđenoj rješenjem, a na temelju uplatnice koju Upravitelj groblja dostavlja osobi koja je u grobni očevidnik upisana kao korisnik, osim ako korisnik ne dostavi Upravitelju groblja sporazum s ovjerenim potpisom druge osobe na temelju kojeg druga osoba preuzima obvezu plaćanja godišnje grobne naknade.
(5) Godišnju naknada za korištenje grobnog mjesta korisnici su dužni plaćati jedanput godišnje najkasnije do 31. prosinca tekuće kalendarske godine.
(6) U slučaju više korisnika grobnog mjesta, uplatnica se dostavlja svakom od korisnika sukladno udjelu u pravu korištenja grobnog mjesta, osim ako se korisnici na temelju sporazuma s ovjerenim potpisima ne dogovore drugačije, te isti dostave Upravitelju groblja.
(7) Plaćanjem godišnje grobne naknade  korisnik grobnog mjesta  ne oslobađa se obveze održavanja grobnog mjesta  koje mu je dodijeljeno na korištenje. 





XII. UVJETI ZA USTUPANJE PRAVA KORIŠTENJA GROBNOG MJESTA TREĆIM 
      OSOBAMA


                                                                    Članak 25.

(1) Korisnik grobnog mjesta može trećoj osobi ugovorom ustupiti pravo korištenja grobnog mjesta.
(2) Ako grobno mjesto ima više sukorisnika, svaki korisnik može raspolagati grobnim mjestom samo uz pismenu suglasnost ostalih korisnika.
(3) Pravni posao iz prethodnog stavka ovog članka mora biti sklopljen u pisanom obliku, uz obveznu ovjeru potpisa od strane javnog bilježnika.
(4) Ugovor o ustupu prava korištenja  iz stavka 1. ovog članka javni bilježnik dostavlja Upravitelju groblja  koji rješenjem utvrđuje novog korisnika grobnog mjesta  i upisuje ga u grobni očevidnik. 
(5) Protiv rješenja iz stavka 4. ovog članka može se izjaviti žalba Jedinstvenom upravnom odjelu Grada Slunja. 

Članak 26.
(1) Grobno mjesto za koje godišnja grobna naknada nije plaćena 10 godina, Upravitelj groblja će u javnom glasilu, na oglasnim pločama groblja i na mrežnim strancima Upravitelja groblja, kao i na adresu korisnika grobnog mjesta ako je poznata, dostaviti poziv korisniku grobnog mjesta da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta.
(2 Ako korisnik grobnog mjesta ne postupi prema obavijesti iz prethodnog stavka ovoga članka, grobno mjesto se smatra grobnim mjestom bez korisnika, o čemu Upravitelj groblja donosi rješenje i može se ponovno dodijeliti na korištenje.
(3) Protiv rješenja iz stavka 2. ovoga članka može se podnijeti žalba Jedinstvenom upravnom odjelu Grada Slunja. 
(4) Ako se pravomoćnim rješenjem utvrdi da je prestalo pravo korištenja grobnog mjesta, ono se može dodijeliti novom korisniku grobnog mjesta. Prijašnji korisnik grobnog mjesta za koje se prema stavku 2. ovoga članka smatra da je grobno mjesto bez korisnika može raspolagati izgrađenom opremom i uređajima grobnog mjesta prije dodjele grobnog mjesta novom korisniku grobnog mjesta, a nakon što plati dužni iznos grobne naknade sa zakonskim zateznim kamatama, u protivnom smatrat će se da se radi o napuštenoj imovini kojom upravitelj groblja može slobodno raspolagati
(5) Ako korisniku grobnog mjesta to pravo prestane rješenjem iz stavka 2. ovoga članka, njemu ili njegovim nasljednicima ili nasljednicima umrlih osoba koje su ukopane na tom grobnom mjestu pravo korištenja grobnog mjesta može se ponovno dodijeliti, ako već nije dodijeljeno drugom korisniku grobnog mjesta, uz uvjet da plate sve dugove, uključujući neplaćene godišnje grobne naknade i zatezne kamate na njih te naknadu za ponovnu dodjelu grobnog mjesta.
(6) Upravitelj groblja će prije dodjele grobnog mjesta drugom korisniku grobnog mjesta premjestiti ostatke tijela umrlih osoba iz napuštenog groba u zajedničku grobnicu ili grobno mjesto određeno Planom i rasporedom korištenja grobnih mjesta, pod uvjetom da su se ostvarili uvjeti za produbljenje groba (protek deset godina od zadnjeg ukopa u grob, odnosno 20 godina od ukopa u grobnicu)
(7) Prilikom premještanja ostataka tijela umrlih osoba iz prethodnog stavka ovoga članka upravitelj groblja obvezan je obavijestiti o toj činjenici predstavnike vjerske zajednice kojoj su umrle osobe pripadale te voditi računa o običajima i praksi vjerske zajednice kojoj su umrle osobe pripadale.



XIII. PRAVILA ZA ODREĐIVANJE NAKNADE ZA STJECANJE OPREME I UREĐAJA KOJI SE NALAZE NA GROBNOM MJESTU BEZ KORISNIKA GROBNOG MJESTA

                                                                     Članak 27.


Opremu i uređaje grobnog mjesta za koje se utvrdio prestanak prava korištenja, a koju dosadašnji korisnik grobnog mjesta nije preuzeo, odnosno opremu i uređaje grobnog mjesta koji su napušteni, Upravitelj groblja zbrinjava na primjeren način poštujući pijetet umrle osobe. 




XIV. PREKRŠAJNE ODREDBE

                                                                       Članak 28.

(1) Komunalni redar ima ovlast obavljanja nadzora nad provedbom odredbi ove odluke u skladu s ovlastima koje proizlaze iz zakona kojim se uređuje održavanje komunalnog reda.

(2) Novčanom kaznom u iznosu od 30,00 do 260,00 eura kazniti će se fizička osoba ako:
- postupa protivno odredbama članku 16. ove Odluke,
- postupa protivno odredbama članka 17. ove Odluke,
- postupa protivno odredbama članka 18. ove Odluke.
(3) Novčanom kaznom u iznosu od 60,00 do 1.320,00 eura kazniti će se pravna osoba za prekršaj iz stavka 2. ovog članka.
(4) Novčanom kaznom u iznosu od 30,00 do 260,00 eura kazniti će se odgovorna osoba u pravnoj osobi za prekršaj iz stavka 2. ovog članka.
(5) Novčanom kaznom u iznosu od 30,00 do 660,00 eura kazniti će se obrtnik i osoba koja obavlja djelatnost samostalnim radom koja učini prekršaj iz stavka 2. ovog članka.



XV. ZAVRŠNE ODREDBE

                                                                Članak 29.

(1) Na dan stupanja na snagu ove Odluke prestaje važiti Odluka o grobljima Grada Slunja („Glasnik Karlovačke županije“ 14/99)
(2) Ova Odluka stupa na snagu osmi dan od dana objave u “Službenom glasniku Grada Slunja”.


        PREDSJEDNIK
                                                                                                 GRADSKOG VIJEĆA
         Jure Katić 










































O B R A Z L O Ž E N J E


Dosadašnja Odluka o grobljima na snazi je od 1999. godine („Glasnik Karlovačke županije“ 14/99) a stupanjem na snagu novog Zakona o grobljima („Narodne novine“ 78/25 i 80/25) utvrđena je obveza donošenja nove Odluke o grobljima.
Iako osnovni koncept upravljanja grobljima ostaje nepromijenjen, novim Zakonom postrožena su pravila u vezi s pravima i obvezama korisnika grobnih mjesta i upravitelja groblja, a jasnije je  definiran postupak dodjele i gubitka prava na korištenje grobnog mjesta. 
Predloženom Odlukom uređuju se mjerila i kriteriji za dodjelu i ustupanje grobnih mjesta na korištenje, iskopavanje i premještaj posmrtnih ostataka, ukopi i privremeni ukopi, ukop nepoznatih osoba, produbljenje groba i premještanje posmrtnih ostataka u grobnici, održavanje groblja i uklanjanje otpada, veličina, dimenzije, materijal i izgled grobnih mjesta i spomen-obilježja, uvjeti upravljanja grobljem od strane pravne osobe koja upravlja grobljem, uvjeti, način i mjesto prosipanja kremiranih posmrtnih ostataka umrle osobe, uvjeti i mjerila za plaćanje naknade pri dodjeli grobnog mjesta i godišnje grobne naknade, stjecanje opreme i uređaja koji se nalaze na grobnom mjestu bez korisnika grobnog mjesta  i prekršajne odredbe.

